寄杜拾遺
作者：任華
朝代：唐

paragraphs: 杜拾遺，名甫第二才甚奇。
任生與君別，別來已多時，何嘗一日不相思。
杜拾遺，知不知，昨日有人誦得數篇黃絹詞。
吾怪異奇特借問，果然稱是杜二之所爲。
勢攫虎豹，氣騰蛟螭。
滄海無風似鼓蕩，華嶽平地欲奔馳。
曹劉俯仰慚大敵，沈謝逡巡稱小兒。
昔在帝城中，盛名君一個。
諸人見所作，無不心膽破。
郎官叢裏作狂歌，丞相閣中常醉臥。
前年皇帝歸長安，承恩闊步青雲端。
積翠扈游花匼匝，披香寓直月團欒。
英才特達承天睠，公卿無不相欽慕。
只緣汲黯好直言，遂使安仁却爲掾。
如今避地錦城隅，幕下英僚每日相隨提玉壺。
半醉起舞捋髭鬚，乍低乍昂傍若無。
古人制禮但爲防俗士，豈得爲君設之乎。
而我不飛不鳴亦可以，只待朝廷有知己。
已曾讀却無限書，拙詩一句兩句在人耳。
如今看之總無益，又不能崎嶇傍朝市。
且當事耕稼，豈得便徒爾。
南陽葛亮爲友朋，東山謝安作鄰里。
閑常把琴弄，悶即攜樽起。
鶯啼二月三月時，花發千山萬山裏。
此時幽曠無人知，火急將書憑驛使，爲報杜拾遺。